Source: https://www.pravovpraxi.sk/zalozenie-s-r-o-ako-na-to/
Timestamp: 2020-01-24 16:14:45+00:00

Document:
Ako na založenie s.r.o. - postup (2020) | AK JUDr. Martin Bajužík
Ako na založenie s.r.o. – postup (2020)
20. augusta 2017 Obchodné právo, Právo obchodných spoločnostíadmin
Založenie s.r.o. predstavuje celkom náročný a administratívny postup, ktorý sa neustále mení s ohľadom na rozsiahle legislatívne zmeny v právnom poriadku SR.
Z tohto dôvodu je veľmi potrebné na založenie s.r.o. mať naštudovanú príslušnú právnu úpravu , a to najmä s ohľadom na nasledovné právne predpisy:
Vyhláška MS SR č. 25/2014 Z.z. – zoznam listín, ktoré je potrebné priložiť.
1 Podrobný postup – založenie s.r.o. v roku 2020
1.1 Určenie základných údajov s.r.o. – obchodné meno, sídlo, predmety spoločnosti a iné
1.2 Vypracovanie základných dokumentov pre založenie s.r.o.
1.3 Splatenie základného imania na účet v banke – opäť zrušené od 01.01.2016
1.4 Vyžiadanie súhlasu správcu dane a sociálnej poisťovne v súvislosti so založením s.r.o.
1.5 Získanie osvedčenia o živnostenskom oprávnení pre s.r.o
1.6 Podanie návrhu na zápis s.r.o. do obchodného registra SR
1.7 Registrácia s.r.o. na daňovom úrade
1.8 Povinná e-schránka pre právnické osoby – od 01.07.2017
2 Založenie s.r.o. – ako ušetríte čas a peniaze?
Podrobný postup – založenie s.r.o. v roku 2020
Na to, aby ste mohli úspešne zvládnuť založenie s.r.o. vlastnými silami, je nutné, aby ste dodržali nasledovný postup.
Určenie základných údajov s.r.o. – obchodné meno, sídlo, predmety spoločnosti a iné
Najprv si musíte určiť podstatné a základné atributy s.r.o., ktoré sú doležité pre každé založenie s.r.o.
Obchodným menom sa rozumie názov, pod ktorým s.r.o. vykonáva právne úkony pri svojej podnikateľskej činnosti. Obchodné meno s.r.o. je jednoducho názov, pod ktorým je zapísaná v obchodnom registri. Súčasťou vašej s.r.o. musí byť aj dodatok označujúci jej právnu formu.
Príklad obchodného mena s.r.o. – Drevené domčeky s.r.o., Drevené domčeky spol. s r.o., Drevené domčeky spoločnosť s ručením obmedzeným
V zásade obchodné meno s.r.o. si môžete vybrať podľa vlastnej úvahy. Môže ale aj nemusí vystihovať vaše podnikanie. Obchodné meno s.r.o. môže byť aj v cudzom jazyku.
Pri výbere však musíte dodržať v zmysle zákona pravidlo, že vami vybrané obchodné meno nemôže byť rovnaké alebo podobné/zameniteľné s obchodným menom s.r.o., ktorá je už zapísaná v obchodnom registri. Dbajte na to, že obchodné meno nesmie byť zameniteľné s obchodným menom inej s.r.o. a nesmie vzbudzovať klamlivú predstavu o podnikateľovi alebo o predmete podnikania.
Vyskúšaj: Over si obchodné meno s.r.o.
V opačnom prípade riskujete, že príslušný registrový súd vám zamietne návrh na zápis s.r.o. do obchodného registra.
založenie novej s.r.o. od 300,- EUR vrátane súdneho poplatku
zmeny pri existujúcej s.r.o. v obchodnom registri SR
právne poradenstvo vo veci založenia s.r.o.
Objednajte si ich tu – založenie s.r.o. od 300,- EUR
Sídlo s.r.o. je možné určiť na adrese každej nehnuteľnosti, ktorá je evidovaná v katastri nehnuteľností. Sídlom s.r.o. môže byť byt, nebytový priestor, rodinný dom, dokonca rekreačná chata alebo iný druh nehnuteľnosti.
K danej nehnuteľnosti môžete, ale nemusíte mať vlastnícke právo. V prípade, ak chcete zriadiť sídlo v nehnuteľnosti, ktorú nevlastníte, je potrebné predložiť súdu súhlas vlastníka so zriadením sídla spoločnosti alebo nájomnú zmluvu k tejto nehnuteľnosti.
Prekážkou zriadenia sídla s.r.o. nie je ani zapísané záložné právo banky, exekučné záložné právo, vecné bremeno alebo iné obmedzenia.
Predmety činnosti spoločnosti
Ďalšou podstatnou náležitosťou, na ktorú nesmiete zabudnúť, je výber vhodných predmetov podnikania.
V zmysle Živnostenského zákona poznáme 3 druhy predmetov podnikania, a to voľné živnosti, viazané živnosti a remeselné živnosti. Predmety činnosti s.r.o. volíte podľa toho, akému podnikaniu sa chcete venovať prostredníctvom s.r.o.
Určite na založenie s.r.o. je vhodné zvoliť, voľné živnosti, ktoré sa prevádzkujú bez akýchkoľvek špeciálnych obmedzení. Viazané a remeselné živnosti môžete naopak vykonávať len za predpokladu, že ustanovíte za účelom ich vykonávania príslušného zodpovedného zástupcu, ktorý spĺňa osobitné špeciálne zákonné podmienky.
Zoznamy živností: Zoznam voľných, remeselných a viazaných živností nájdeš tu.
Výška základného imania spoločnosti
Hodnota základného imania s.r.o. musí byť aspoň 5 000 eur. Z toho vyplýva, že ak by ste si zvolili nižšiu sumu, súd vám zamietne návrh na zápis s.r.o. do obchodného registra.
Zákon však neobmedzuje hornú hranicu základného imania.
Spoločníci spoločnosti a ich vklad
V rámci prvej fázy zakladania s.r.o. musíte ďalej určiť spoločníkov spoločnosti. Zjednodušene povedané ide o vlastníkov s.r.o., ktorí rozhodujú o smerovaní spoločnosti a jej podnikania a majú nárok na dividendy zo zisku spoločnosti.
Zákon jednoznačne určuje počet spoločníkov s.r.o., keďže túto môže založiť 1 osoba alebo najviac 50 osôb.
S.r.o. je ďalej spoločnosť, ktorej základné imanie tvoria vopred určené vklady spoločníkov, ktoré sa následne transformujú na ich obchodné podiely. Obchodný podiel predstavuje práva a povinnosti spoločníka a im zodpovedajúcu účasť na spoločnosti.
Obchodný podiel môže byť v peňažnej forme alebo v nepeňažnej forme.
Pozor: Hodnota vkladu/obchodného podielu každého spoločníka musí byť aspoň vo výške 750 eur. Každý spoločník môže mať v spoločnosti len jeden vklad/obchodný podiel. Pokiaľ spoločník chce do spoločnosti vložiť ďalší vklad, zvyšuje sa jeho obchodný podiel v pomere zodpovedajúcom výške ďalšieho vkladu.
Spoločníkov spoločnosti je potrebné identifikovať ich titulom, menom a priezviskom, rodným číslom a trvalým pobytom.
Konatelia spoločnosti a spôsob konania v mene spoločnosti
Štatutárnym orgánom s.r.o. je jeden alebo viac konateľov. Konateľom môže byť len fyzická osoba, ktorou môže byť spoločník spoločnosti alebo akákoľvek tretia osoba, ktorú si spoločníci určia a spĺňa zákonné podmienky.
Ak je konateľov viac, je oprávnený konať v mene s.r.o. každý z nich samostatne, ak sa spoločníci nedohodnú inak.
Konateľov spoločnosti je potrebné identifikovať ich titulom, menom a priezviskom, rodným číslom a trvalým pobytom.
Pozor: Konateľom spoločnosti môže byť len fyzická osoba bez záznamu vo výpise z registra trestov ohľadom zákonom daných trestných činov.
Vypracovanie základných dokumentov pre založenie s.r.o.
Po určení vyššie uvedených základných atribútov s.r.o. môžete pristúpiť k vypracovaniu zakladateľských dokumentov s.r.o., bez ktorých sa nepohnete ďalej.
V prípade ak spoločnosť zakladá jedna osoba vypracuje sa zakladateľská listina a ak spoločnosť zakladá viac spoločníkov vypracuje sa spoločenská zmluva. Ide v podstate len o rozdielny názov dokumenty, keďže jeho obsah je totožný, avšak zákon rozlišuje medzi nimi.
Zakladateľská listina/spoločenská zmluva musí obsahovať zákonom (Obchodný zákonník) ustanovené náležitosti, ktorými sú najmä:
výška základného imania a výška vkladu každého spoločníka a výška splatených vkladov pri založení spoločnosti včítane spôsobu a lehoty splácania vkladu,
určenie prvých konateľov spoločnosti a spôsob, akým konajú v mene spoločnosti,
Ďalšie dokumenty, ktoré je potrebné vypracovať pri založení s.r.o. sú vyhlásenie správcu vkladu, súhlas vlastníka nehnuteľnosti so zriadením sídla spoločnosti, súhlas s ustanovením do funkcie konateľa a jeho podpisový vzor, plnomocenstvo pre osobu, ktorá vybavuje zápis.
Ak spoločnosť zakladá len jeden spoločník, ktorým je fyzická, je potrebné vypracovať vyhlásenie jediného spoločníka o tom, že nie je jediným zakladateľom alebo jediným spoločníkom vo viac ako dvoch spoločnostiach. Ak spoločnosť zakladá jediná právnická osoba je potrebné vyhlásenie, že má viac spoločníkov, resp. že jeho jediným spoločníkom nie je s.r.o.
V prípade ak medzi predmetmi podnikania je remeselná alebo viazaná živnosť, je tiež potrebný súhlas zodpovedného zástupcu s ustanovením do funkcie zodpovedného zástupcu. Všetky tieto dokumenty je potrebné podpísať príslušnými osobami a podpisy na zakladateľskej listine/spoločenskej zmluve a plnomocenstve úradne (notár alebo matrika) overiť.
Pozor: Ak základné imanie spoločnosti je tvorené aj nepeňažným vkladom spoločníka musíte si zabezpečiť aj znalecký posudok, ktorý určí hodnotu vloženého nepeňažného vkladu.
Splatenie základného imania na účet v banke – opäť zrušené od 01.01.2016
Pred zápisom s.r.o. do obchodného registra musí byť splatené základné imanie spoločnosti v zákonom stanovenej výške.
Ak spoločnosť zakladá jeden zakladateľ a spoločník, musí splatiť základné imanie vo výške 5.000 eur v celej výške. V prípade, ak spoločnosti má 2 a viac spoločníkov, ich vklady do základného imania musia byť splatené najmenej vo výške 30%. Celková hodnota splatených peňažných vkladov spolu s hodnotou odovzdaných nepeňažných vkladov musí však byť aspoň 50 % zo zákonom ustanovenej minimálnej výšky základného imania, t.j. minimálne vo výške 2.500 eur.
Od 01.01.2016 na preukázanie splatenia vkladov spoločník stačí predložiť len vyhlásenie správcu vkladov spoločnosti. Správcom vkladu je jeden zo zakladateľov spoločnosti, ktorý je uvedený v spoločenskej zmluve (zakladateľskej listine). Týmto sa celý proces založenia sro výrazne zjednodušuje. Zakladatelia spoločnosti už nemusia otvárať účet v banke, vložiť na účet 5000 eur, ani vyžiadať z banky výpis z účtu, či iné potvrdenie.
Vyžiadanie súhlasu správcu dane a sociálnej poisťovne v súvislosti so založením s.r.o.
Ak zakladatelia spoločnosti boli vedení v zozname dlžníkov Finančnej správy SR a Sociálnej poisťovne a svoje nedoplatky uhradili, je potrebné na prelomenie tohto zápisu vyžiadať príslušný súhlas správcu dane a Sociálnej poisťovne.
V zmysle ustanovenia zákona príslušný správca dane vydá súhlas so zápisom do obchodného registra, a to vtedy, ak daňový subjekt – žiadateľ, nemá žiadny nedoplatok na daniach a cle, respektíve ak výška tohto nedoplatku v úhrne neprevyšuje sumu vo výške 170 eur. Na tento účel sa za daňový nedoplatok považuje aj daňový nedoplatok postúpený podľa § 86 daňového poriadku, ktorý v čase vydania potvrdenia nezanikol.
Čítaj aj: Súhlas správcu dane so zápisom do obchodného registra SR
Príslušný správca dane vydá súhlas so zápisom s.r.o. do obchodného registra v lehote 5 pracovných dní odo dňa predloženia úplnej žiadosti. S vydaním tohto súhlasu nie je spojená žiadna poplatková povinnosť.
Získanie osvedčenia o živnostenskom oprávnení pre s.r.o
Po splnení vyššie uvedených krokov môžete konečne pristúpiť k získaniu potrebného osvedčenia o živnostenskom oprávnení.
V tejto fáze je možné ušetriť nemalé finančné prostriedky, a to využitím elektronického ohlásenia živností na príslušnom živnostenskom úrade.
Výška správnych poplatkov pri elektronickom ohlásení je nasledovná:
každá voľná živnosť je zadarmo, inak správny poplatok je vo výške 5 eur,
každá viazaná a remeselná živnosť je spoplatnená sumou 7,50 eur, inak správny poplatok je vo výške 15 eur.
Viete, že: Pri elektronickom ohlásení živností je však potrebné disponovať tzv. zaručeným elektronickým podpisom a softvérom na elektronické podpisovanie dokumentov. Keďže naša kancelária disponuje potrebným elektronickým vybavením, dokážeme vám ušetriť v rámci založenia s.r.o. vaše finančné prostriedky.
Pri zakladaní s.r.o. musíte vami zvolené živnosti ohlásiť na príslušnom okresnom úrade, odbor živnostenského podnikania.
K vydaniu osvedčenia o živnostenskom oprávnení musíte predložiť nasledovné dokumenty:
zakladateľskú listinu/spoločenskú zmluvu spoločnosti,
úradne overené plnomocenstvo pre osobu, ktorá vo vašom mene vybavuje vec,
e-kolky vo výške ohlásených živností.
Formulár: Formulár na ohlásenie živností nájdeš tu.
Živnostenský úrad vydá osvedčenie o živnostenskom oprávnení najneskôr do troch pracovných dní. Spolu s ohlásením živnosti je užitočné uviesť aj údaje pre splnenie daňovej registrácie k dani z príjmov, potom už nie je potrebné osobitne sa registrovať na daňovom úrade.
Podanie návrhu na zápis s.r.o. do obchodného registra SR
Po tom ako budete mať k dispozícii kompletnú zakladateľskú dokumentáciu a získate aj súhlas správcu dane so zápisom do obchodného registra a osvedčenie o živnostenskom oprávnení, môžete pristúpiť k poslednému kroku v procese založenia s.r.o., a to k podaniu návrhu na zápis s.r.o. do obchodného registra.
Podobne ako pri ohlásení živností aj tu môžete ušetriť svoje peniaze podaním elektronického návrhu na zápis s.r.o. do obchodného registra.
Pozor: Výška súdne poplatku za zápis s.r.o. do obchodného registra v prípade podania elektronického návrhu na súd je 150 eur (inak 300 eur). Keďže naša kancelária disponuje potrebným elektronickým vybavením, dokážeme vám ušetriť v rámci založenia s.r.o. opäť vaše ďalšie finančné prostriedky, ktoré môžete využiť inak.
K návrh na zápis s.r.o. do obchodného registra musíte priložiť nasledovné dokumenty:
zakladateľská listina,
vyhlásenie správcu vkladov o splatení
súhlas s ustanovením do funkcie konateľa,
vyhlásenie jediného spoločníka (ak spoločnosť má len jedného spoločníka),
súhlas vlastníka so zriadením sídla spoločnosti,
osvedčenie o živnostenskom oprávnení alebo iné osobitné oprávnenie na vykonávanie predmetu činnosti,
súhlas správcu dane a sociálnej poisťovne so zápisom do obchodného registra, ak zakladatelia boli vedení v zozname dlžníkov,
kolky v hodnote 300 eur.
Formulár: Návrh na zápis s.r.o. do obchodného registra nájdeš tu.
Predmetný návrh spolu s prílohami sa podáva na príslušný registrový súd. Týmto súdom je okresný súd v sídle kraja a je určený podľa sídla spoločnosti.
Pozor: Návrh na zápis s.r.o. do obchodného registra ako aj jednotlivé prílohy je možné podpísať iba prostredníctvom programu QSign. Viac o tomto programe sa dozvieš tu.
Ak návrh na zápis ako aj jeho prílohy boli správne a úplné, registrový súd do dvoch pracovných dní rozhodne o zapísaní spoločnosti do obchodného registra a vystaví potvrdenie o vykonaní zápisu a výpis z obchodného registra. Odo dňa zapísania spoločnosti do obchodného registra spoločnosť právne vznikla.
Registrácia s.r.o. na daňovom úrade
Ak nevyužijete služby živnostenského úradu a spolu s ohlásením živnosti neuvediete aj údaje pre splnenie daňovej registrácie, posledný krok ktorý vás čaká, je registrácia na príslušnom daňovom úrade, a to osobitne na každý druh dane.
Úspešne zapísanú spoločnosť je potrebné do 30 dní zaregistrovať na príslušnom daňovom úrade podľa sídla spoločnosti. Daňový úrad má 30 dní na to, aby spoločnosti bezplatne vydal osvedčenie o registrácii a pridelil daňové identifikačné číslo (známe DIČ).
Formulár: Tlačivo na registráciu s.r.o. pre dane nájdete tu.
Povinná e-schránka pre právnické osoby – od 01.07.2017
Po úspešnom založení s.r.o. a jej registrácii na príslušnom daňovom úrade nezabudnite na to, že všetky právnické osoby vrátane s.r.o. majú povinne zriadené elektronické schránky. Do týchto e-schránok budú príslušné inštitúcie zasielať všetky písomností adresované s.r.o.
Je preto vo vašom záujme, aby ste si hneď po zápise s.r.o. do OR zabezpečili ako konatelia s.r.o. prístup do e-schránky s.r.o. V tejto súvislosti musíte disponovať novým občianskym preukazom s elektronickým čipom a príslušnou čítačkou kariet.
Prihlásenie do e-schránky: Prihlásiť sa môžeš prostredníctvom portálu www.slovensko.sk
Založenie s.r.o. – ako ušetríte čas a peniaze?
Cieľom nášho článku vám bolo bližšie obzrejmiť postup ako založiť s.r.o., ktorý vás neminie pri založení s.r.o., a to v prípade ak ste sa rozhodli tento proces absolvovať sami.
Preto vám odporúčame sa obrátiť na nás a využiť naše služby týkajúce sa založenia s.r.o. na kľúč. Disponujeme potrebnými znalosťami a skúsenosťami ako aj potrebným zariadením na podávanie elektronických žiadostí a návrhov. Zároveň okrem času a nervov z prípadných problémov vám ušetríme aj vaše peniaze, pretože využitím našich služieb výrazne ušetríte na správnych a súdnych poplatkoch.
Ako podať návrh na exekúciu – postup 2020

References: súd 
 súd 
 § 86
 súd 
 súd 
 súd